### Resume

Lokalplanen er udarbejdet efter anmodning fra en privat lodsejer, der ønsker at udvikle et boligområde nord for [adresse] i Vejle. Området henligger i dag som udyrket mark. Lokalplanen giver mulighed for at opføre ca. 36 rækkehuse med sydvendte tagterrasser og vejadgang fra [adresse]. På grund af det stejle terræn skal boligerne opføres i to forskudte plan i et terrasseret landskab, hvor der vil blive behov for en høj grad af terrænregulering. Lokalplanen og tillægget har været i offentlig høring fra 30. maj 2023 til 8. august 2023. Der er modtaget to indsigelser, og de har givet anledning til at anbefale ændringer i lokalplanen.

### Sagsfremstilling

![](data:image/png;base64...)

Figur 1 Kort over lokalplanområdet.

Planens historik:

Teknisk Udvalg besluttede på mødet 7. februar 2023, pkt. nr. 36, at igangsætte udarbejdelse af lokalplan nr. 1392 og tillæg nr. 27.

Tillægget har været i fordebat fra 28. februar 2023 til 17. marts 2023.

Byrådet besluttede på møde 24. maj 2023, pkt. nr. 94, at sende lokalplanen og tillægget i offentlig høring.

Lokalplanen og tillægget har været i offentlig høring fra 30. maj 2023 til 8. august 2023.

Indsigelser/bemærkninger og ændringer af lokalplanen:

Der er modtaget to indsigelser/bemærkninger til lokalplanen. Den ene er fra Ældrerådet og den anden fra bygherres rådgiver.

Ældrerådet har bemærkninger til, at det kuperede område ikke er tilgængeligt for alle, at kapacitetsudfordringerne på skole- og daginstitutionsområdet skal mindskes, at fælles mødesteder skal styrkes, og at området fortsat skal betjenes med bus.

Rådgiver har en række opklarende spørgsmål, og ønsker en mere rummelig plan hvad angår placeringen af bebyggelse, belægning på stier og tagmaterialer.

Teknik & Miljø anbefaler på baggrund af indsigelser/bemærkninger, at:

I lokalplanen tilføjes, at tagbeklædningen også kan være skifer, teglskaller og træspån udover tagpap.

Det tilføjes i bestemmelsen om hegn, at evt. trådhegn skal opsættes på indersiden af hækken.

Lokalplanen opdeles i to delområder med hver sin zone, for at planen kan håndteres i det statslige indberetningssystem Plandata.dk

Resumé af indsigelser/bemærkninger og Teknik & Miljøs bemærkninger hertil kan ses i det vedlagte bilag.

Overtagelsespligt/Frafaldserklæring:

Lokalplanområdet er privatejet og overføres fra land- til byzone. Der foreligger en underskrevet frafaldserklæring.

### Klima og resiliensvurdering

Nyt byggeri og anlægsarbejde vil altid øge udledningen af CO2.

Lokalplanområdet lægger sig ind i et eksisterende boligområde, hvor der er kort afstand til hverdagsfaciliteter. Lokalplanområdet giver mulighed for opførelse af tæt-lav boligbebyggelse, som bidrager til større variation i boligudbuddet, og dermed mere mangfoldighed i bydelen. Der udlægges friarealer, som sikrer grønne korridorer. For at skabe et naturligt, grønt udtryk samt forbedre biodiversitetens vilkår udlægges hovedsageligt friarealer som enggræsser eller græsflader med varierende plejeniveau og beplantning af hjemmehørende træer og buske. Disse trives ofte bedre og har et lavere plejeniveau, hvilket også er godt for driftsøkonomien.

Lokalplanen sikrer sammenhæng og forbindelse mellem nye og eksisterende grønne, rekreative arealer. Der arbejdes med en til to centrale mødesteder i lokalplanområdet, som kan skabe grobund for ophold og fællesskab, både mellem beboerne inden for lokalplanområdet og i mødet med omkringliggende boligområder.

Lokalplanen sikrer, at boligbebyggelsen indpasses i det meget skrående terræn så vidt det er muligt, bl.a. ved at arbejde med forskudte planer. Udnyttelse af lokalplanområdet resulterer dog stadig i en stor terrænregulering.

Der er mulighed for etablering af fjernvarme i lokalplanområdet, der er en effektiv og bæredygtig løsning i byer med tæt bebyggelse.

Dette medvirker til at reducere lokalplanens forventede klimaaftryk.

### Sagens videre forløb

Sagen skal behandles af Økonomiudvalget og Byrådet.

### Historik

Teknik- og Miljødirektøren indstiller, 3. oktober 2023, pkt. 221:

at udvalget anbefaler over for Byrådet, at lokalplan nr. 1392 og tillæg nr. 27 til [adresse] 2021-2033 vedtages endeligt med de af forvaltningen indstillede ændringer, og

at indsigerne orienteres om Byrådets behandling af indsigelserne og om Teknik & Miljøs bemærkninger til indsigelserne.

Beslutning fra Teknisk Udvalg, 3. oktober 2023, pkt. 221:

Anbefalet.

Mik Hermansen var fraværende.

Beslutning fra Økonomiudvalget, 25. oktober 2023, pkt. 211:

Anbefales.

### Beslutning

Godkendt.

Fraværende: Dan Møller. I stedet mødte Alvin Vestergaard.